Den tryghedsskabende indsats vil formentlig fortsætte de kommende dagen, lyder det fra politiet.

Der vil være mere synligt politi i gadebilledet i Aalborg efter nattens skudepisode. Det skriver Nordjyllands Politi i en pressemeddelelse. De uniformerede betjente vil særligt være i Aalborg Øst omkring det formodede gerningssted på Hadsundvej, men også på Vesterbro i det centrale Aalborg, hvor den sårede mand blev fundet, vil der være ekstra bemanding. Klokken 00.42 natten til søndag blev politiet kaldt ud til et færdselsuheld på Hadsundvej. Her viste det sig, at der var skudhuller i bilen. Omkring et par timer senere fandt politiet så en 22-årig mand på Vesterbro, der havde et skudsår i hoften. Manden blev indbragt til sygehuset og er uden for livsfare. Ifølge Frank Olsen, der er vicepolitiinspektør ved Nordjyllands Politi og leder af efterforskningen, peger meget på, at der er tale om et opgør i et lokalt kriminelt miljø. - Det ændrer ikke på, at skyderi i det offentlige rum er alvorlig og helt uacceptabelt – og det er helt forståeligt, hvis det skaber utryghed hos byens borgere. Derfor iværksætter vi i dag tryghedspatruljering i hele Aalborg, siger Frank Olsen, der tilføjer, at borgerne er velkomne til at rette henvendelse til patruljerne eller til politiet på 114, hvis de er utrygge og ønsker at tale med politiet – eller i øvrigt har oplysninger til politiet om skudepisoden. Politiet søger stadig konkret oplysninger om en mørk scooter med to personer på, der kørte fra gerningsstedet omkring Hadsundvej 182 klokken cirka 00.42. Politiet oplyser, at den øgede patruljering formentlig vil fortsætte i de kommende dage.